Up-123/96
Natisni
Opravilna št.:
Up-123/96
Datum odločitve:
6. 1. 2000
ECLI:
ECLI:SI:USRS:2000:Up.123.96
Akt:
Ustavna pritožba A. A. zoper sklep Ustavnega sodišča št. Up 123/96 z dne 23. 6. 1999
Izrek:
Ustavna pritožba A. A. zoper sklep Ustavnega sodišča št. Up 123/96 z dne 23. 6. 1999 se zavrže.
Evidenčni stavek:
Odločitve Ustavnega sodišča, ne glede na to ali je bila izdana v postopku ocene ustavnosti in zakonitosti predpisov, ali pa v postopku ustavne pritožbe, torej ne glede na to ali ima naravno posamičnega akta, ni mogoče izpodbijati z ustavno pritožbo.
Geslo:
Neizpodbojnost odločitve Ustavnega sodišča z ustavno pritožbo.
Pravna podlaga:
Zakon o Ustavnem sodišču (ZUstS), 21., 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-331/98 z dne 4.3.1999 (OdlUS VIII,120 - Uradni list RS, št. 17/99).
Vrsta zadeve:
ustavna pritožba
Vrsta akta:
drugi akti
Datum vloge:
30. 4. 1996
Vrsta odločitve:
sklep
Vrsta rešitve:
zavrženje
Dokument:
US19857
Up-123/96
6. 1. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji dne 6. januarja 2000
s k l e n i l o :
Ustavna pritožba A. A. zoper sklep Ustavnega sodišča št. Up 123/96 z dne 23. 6. 1999 se zavrže.
O b r a z l o ž i t e v
1. Pritožnik z vlogo, ki jo je naslovil kot izredno pravno sredstvo, izpodbija sklep, s katerim je senat Ustavnega sodišča odločil o nesprejemu njegove ustavne pritožbe zoper sodbo, izdano v individualnem delovnem sporu. Predsednika Ustavnega sodišča poziva, naj posreduje pri senatu, da bo ustavno pritožbo obravnaval. Pri tem ponavlja opis okoliščin prenehanja delovnega razmerja in ravnanja sodišč v sodnem postopku. Ustavno sodišče naj bi zato, ker ustavne pritožbe ni sprejelo v obravnavo, kršilo 50. člen Ustave, ki naj bi dajal delavcem "pravico do preživetja, pravico do rednega delovnega razmerja in pravico do socialne varnosti". Glede na razloge, ki jih pritožnik uveljavlja, je Ustavno sodišče štelo njegovo vlogo kot ustavno pritožbo proti navedenemu sklepu o nesprejemu.
2. Na podlagi enajste alinee prvega odstavka 160. člena Ustave se Ustavnemu sodišču lahko naloži pristojnost za odločanje o določenih zadevah le z Ustavo ali z zakonom. Zakon o Ustavnem sodišču (Uradni list RS, št. 15/94 - v nadaljevanju: ZUstS), ki v 21. členu še natančneje kot prvi odstavek 160. člena Ustave določa pristojnosti Ustavnega sodišča, ne določa, da bi bilo zoper odločbe Ustavnega sodišča, izdane v postopku ocene ustavnosti in zakonitosti predpisov ali izdane v postopku ustavne pritožbe, dopustno vložiti ustavno pritožbo.
3. Ustavna pritožba ni pravno sredstvo, s katerim bi bilo mogoče izpodbijati odločitve Ustavnega sodišča, ne glede na to, ali imajo značaj splošnega ali posamičnega akta. Ustavno sodišče je že sprejelo stališče, da odločbe ali sklepa Ustavnega sodišča, ne glede na to, ali sta izdana v postopku ocene ustavnosti in zakonitosti predpisov, ali pa v postopku ustavne pritožbe, torej ne glede na to, ali ima naravo posamičnega akta, ni mogoče izpodbijati z ustavno pritožbo (glej sklep Up 331/98 z dne 4.3.1999, OdlUS VIII, 120 in Uradni list RS, št. 17/99).
Ustavna pritožba je posebno pravno sredstvo, ki je dopustno zoper posamične akte drugih državnih organov, organov lokalnih skupnosti in nosilcev javnih pooblastil, kadar se z njimi posega v človekove pravice ali temeljne svoboščine. ZUstS v tretjem odstavku 55. člena celo določa, da zoper odločitev senata, sprejeto v postopku preizkusa ustavne pritožbe, to je zoper odločitev o zavrženju, sprejemu ali nesprejemu ustavne pritožbe, ni dopustna pritožba.
4. Ker ustavna pritožba ni dopustna, jo je Ustavno sodišče zavrglo.
5. Senat Ustavnega sodišča je sprejel ta sklep na podlagi 21. in 55. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam-Lukić.
Predsednik senata
dr. Lojze Ude